A Bizottság határozata

(2004. április 13.)

a Közösségen átszállított vagy ideiglenesen ott tárolt egyes termékekre vonatkozó állat-egészségügyi feltételek és az állat-egészségügyi bizonyítvány kiállítása tekintetében a 79/542/EGK tanácsi határozat módosításáról

(az értesítés a C(2004) 1308. sz. dokumentummal történt)

(EGT vonatkozású szöveg)

(2004/372/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a szarvasmarhafélék, juh- és kecskefélék, sertések, a friss hús és húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról [1] szóló, 1972. december 12-i 72/462/EGK tanácsi irányelvre, és különösen annak 3. cikkének (1) bekezdésére, 14. és 15. cikkére és 22. cikkének (3) bekezdésére,

tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról [2] szóló, 2002. december 16-i 2002/99/EGK tanácsi irányelvre és különösen annak 8. cikke (5) bekezdésének harmadik francia bekezdésére, 9. cikke (2) bekezdésének b) pontjára és (4) bekezdésének c) pontjára,

mivel:

(1) A 79/542/EGK tanácsi határozat megállapítja a közösségi egészségügyi feltételeket harmadik országokból állatok és friss hús behozatalára, ideértve a darált húst is [3].

(2) a 97/78/EK tanácsi irányelv [4] megállapítja a harmadik országokból a Közösségbe érkező termékek állat-egészségügyi vizsgálatának megszervezésének alapelveit és a 11. cikkben az átszállításra is tartalmaz egyes rendelkezéseket, mint az ANIMO-üzenetek és a közös állat-egészségügyi beléptetési okmány használatát.

(3) Mindenesetre a Közösség járványügyi helyzetének biztosítására szükséges ugyanúgy biztosítani, hogy a Közösségen átszállított frisshús-szállítmányok megfeleljenek a feljogosított országokra az adott faj vonatkozásában irányadó állat-egészségügyi feltételeknek.

(4) A tapasztalatokra figyelemmel úgy tűnik, hogy az exportáló harmadik országban kiállított és a rendeltetési harmadik ország szabályozási követelményeinek teljesítését tanúsító eredeti állat-egészségügyi okmányoknak a 97/78/EGK irányelv 7. cikke szerint az állat-egészségügyi határállomáson történő bemutatása nem elegendő annak biztosítására, hogy hatékonyan teljesüljenek az érintett termékek Közösség területére történő behozatalára előírt állat-egészségügyi feltételek; ezért helyénvaló létrehozni egy külön állat-egészségügyi bizonyítvány mintát, amelyet az érintett termékek átszállításakor kell használni.

(5) Helyénvaló továbbá a 97/78/EGK irányelv 11. cikkében megállapított feltételek végrehajtásának pontosítása, miszerint csak azon országokból megengedett az átszállítás, amelyek termékeinek a Közösség területére történő behozatala nem tiltott, a harmadik országok 79/542/EGK határozathoz csatolt jegyzékére történő utalás révén.

(6) Azonban a Közösségbe Oroszországból érkező vagy oda tartó szállítmányok átszállítására külön feltételeket kell előírni Kalinyingrád földrajzi helyzete miatt és az év egyes időszakaiban néhány kikötő használatát akadályozó időjárási problémák számításba vételére.

(7) A 2001/881/EK bizottsági határozat megállapítja azon állat-egészségügyi határállomások jegyzékét, amelyekkel a harmadik országokból származó állatok és termékek állat-egészségügyi ellenőrzésére megállapodás jött létre és naprakésszé teszi a Bizottság szakértői által végzett vizsgálatok részletes szabályait [5], és ezért helyénvaló meghatározni azon állat-egészségügyi határállomásokat, amelyeket e határozatra tekintettel az ilyen átszállítások ellenőrzésére kijelölnek.

(8) A 79/542/EGK határozatot megfelelően módosítani kell.

(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 79/542/EGK határozat a következőképpen módosul:

1. A szöveg a következő 12a. cikkel egészül ki:

"12a. cikk

A tagállamok biztosítják, hogy a Közösség területére behozott és onnan haladéktalanul vagy a 97/78/EGK irányelv 12. cikkének (4) bekezdésével vagy 13. cikkével összhangban történt tárolást követően kiszállított, nem közösségi behozatalra szánt, emberi fogyasztásra szolgáló hús szállítmányai, beleértve a darált húst is, feleljenek meg az alábbi követelményeknek:

a) olyan harmadik országból vagy annak olyan területéről kell érkezniük, amely szerepel az érintett faj friss húsa behozatala tekintetében az e határozat II. mellékletének 1. részében található jegyzéken;

b) megfelelnek a II. melléklet 2. részében az érintett fajokra a megfelelő állat-egészségügyi bizonyítvány mintában meghatározott állat-egészségügyi feltételeknek;

c) azokat a III. mellékletben meghatározott mintával összhangban kiállított és az érintett harmadik ország illetékes állat-egészségügyi hatóságának hatósági állatorvosa által aláírt állat-egészségügyi bizonyítvány kíséri;

d) a belépés helye szerinti állat-egészségügyi határállomás hatósági állatorvosa a közös állat-egészségügyi beléptetési okmányon igazolta, hogy azok (megfelelően) átszállításra vagy tárolásra elfogadhatóak."

2. A szöveg a következő 12b. cikkel egészül ki:

"12b. cikk

(1) A 12a. cikktől eltérve a tagállamok engedélyezik az Oroszországból közvetlenül vagy más harmadik országon keresztül érkező vagy oda tartó szállítmányok közúti vagy vasúti átszállítását a IV. mellékletben felsorolt kijelölt állat-egészségügyi határállomások között, amennyiben a következő feltételek teljesülnek:

a) az illetékes hatóság állat-egészségügyi szolgálata a szállítmányt sorozatszámmal ellátott vámzárral látta el a Közösségbe történő belépés szerinti állat-egészségügyi határállomáson (ÁEH);

b) Az ÁEH-ért felelős hatósági állatorvos a szállítmányt kísérő és a 97/78/EK irányelv 7. cikkében említett okmányok minden oldalára rábélyegezte a "KIZÁRÓLAG AZ EK-N KERESZTÜL OROSZORSZÁGBA TÖRTÉNŐ SZÁLLÍTÁSRA" feliratot;

c) teljesülnek a 97/78/EK irányelv 11. cikkében előírt eljárási követelmények;

d) a belépés helye szerinti állat-egészségügyi határállomás hatósági állatorvosa a közös állat-egészségügyi beléptetési okmányon igazolta, hogy a szállítmány átszállításra elfogadható.

(2) Az ilyen szállítmányoknak a 97/78/EK irányelv 12. cikkének (4) bekezdésében vagy 13. cikkében meghatározott kirakodása vagy tárolása nem megengedett.

(3) Az illetékes hatóság rendszeres ellenőrzéseket végez annak biztosítására, hogy a Közösséget elhagyó szállítmányok száma és a termékek mennyisége megfelel a belépők számának és mennyiségének."

3. A mellékletek e határozat mellékletének megfelelően módosulnak.

2. cikk

Ezt a határozatot 2004. május 1-jétől kell alkalmazni.

Az 1. cikk (1) bekezdését és a melléklet 1. pontját 2005. január 1-jétől kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 13-án.

a Bizottság részéről

David Byrne

a Bizottság tagja

[1] HL L 302., 1972.12.31., 28. o., A legutóbb a 807/2003/EGK rendelettel (HL L 122., 2003.5.16., 36. o.) módosított irányelv.

[2] HL L 18., 2002.1.23., 11. o.

[3] HL L 146., 1979.6.14., 11.o., A legutóbb a 2004/212/EGK bizottsági határozattal (HL L 73., 2004.3.11., 11. o.) módosított határozat.

[4] HL L 24., 1998.1.30., 9. o. A legutóbb a csatlakozás feltételeiről szóló okmánnyal (HL L 236., 2003.9.23., 381. o.) módosított irányelv.

[5] HL L 326., 2001.11.12., 44. o. A legutóbb a 2004/273/EGK határozattal (HL L 86., 2004.3.24., 21. o.) módosított határozat.

--------------------------------------------------

MELLÉKLET

A 79/542/EGK határozat mellékletei a következőképpen módosulnak:

1. III. melléklet

+++++ TIFF +++++

+++++ TIFF +++++

2. IV. melléklet

A 12b. cikkben említett, külön kijelölt állat-egészségügyi határállomások jegyzéke

ISO kód | Tagállam | ÁEH |

LT | Litvánia | A 2001/881/EK határozatban Litvániára megállapítottak szerint |

LV | Lettország | A 2001/881/EK határozatban Lettországra megállapítottak szerint |

PL | Lengyelország | A 2001/881/EK határozatban Lengyelországra megállapítottak szerint |

--------------------------------------------------